ปลดล็อก‘พิโกไฟแนนซ์’ ปล่อยกู้แสนบาท
กระทรวงการคลังเตรียมปลดล็อกให้ผู้ประกอบธุรกิจสินเชื่อรายย่อยระดับจังหวัดภายใต้การกำกับ (สินเชื่อพิโกไฟแนนซ์)
21 มี.ค. 2562

กระทรวงการคลังเตรียมปลดล็อกให้ผู้ประกอบธุรกิจสินเชื่อรายย่อยระดับจังหวัดภายใต้การกำกับ (สินเชื่อพิโกไฟแนนซ์) ขยายวงเงินให้กู้เพิ่มจาก 5 หมื่นบาท/ราย เป็น 1 แสนบาท/รายได้ พร้อมทั้งต้องเพิ่มทุนจดทะเบียนจาก 5 ล้านบาท เป็น 10 ล้านบาท รวมทั้งต้องลดดอกเบี้ยในส่วนเงินกู้ที่เกิน 5 หมื่นบาท จากเดิมกำหนดเพดานอัตราดอกเบี้ยสูงสุดไม่เกิน 36% ต่อปี ลดเหลือไม่เกิน 28% ต่อปี
ลวรณ แสงสนิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า จากการลงพื้นที่ตรวจราชการของกระทรวงการคลัง การตรวจสอบการดำเนินธุรกิจของผู้ประกอบธุรกิจสินเชื่อรายย่อยระดับจังหวัดภายใต้การกำกับ และการดำเนินงานของคณะอนุกรรมการไกล่เกลี่ยประนอมหนี้นอกระบบประจำกรุงเทพมหานครและประจำจังหวัด พบว่าประชาชนจำนวนมากยังคงมีความต้องการขอสินเชื่อมากกว่า 5 หมื่นบาท เพื่อใช้จ่ายกรณีฉุกเฉินจำเป็น หรือใช้เป็นเงินทุนในการประกอบอาชีพ หรือใช้ชำระหนี้นอกระบบให้ครบถ้วน
ดังนั้น การกำหนดวงเงินสินเชื่อพิโกไฟแนนซ์ไว้เพียง 5 หมื่นบาท อาจเป็นข้อจำกัดให้ประชาชนกลุ่มดังกล่าวไม่สามารถเข้าถึงสินเชื่อได้ตามความจำเป็นของตน แม้จะมีศักยภาพในการชำระหนี้คืนก็ตาม
ทั้งนี้ กระทรวงการคลังจึงได้กำหนดแนวทางในการปรับปรุงหลักเกณฑ์การประกอบธุรกิจสินเชื่อพิโกไฟแนนซ์ เพื่อให้มีความยืดหยุ่นและสอดคล้องกับความต้องการทางการเงินของประชาชนผู้ใช้บริการ โดยได้นำเสนอให้คณะรัฐมนตรีรับทราบแนวทางการปรับปรุงดังกล่าว ในคราวประชุมเมื่อวันที่ 19 มี.ค. 2562 โดยมีรายละเอียดหลักเกณฑ์ที่จะปรับปรุง ดังนี้
1.วงเงินสินเชื่อ
ขยายเพดานวงเงินสินเชื่อสูงสุดที่ผู้ประกอบธุรกิจสินเชื่อพิโกไฟแนนซ์จะสามารถให้สินเชื่อแก่ประชาชน จากเดิม 5 หมื่นบาท/ราย เป็น 1 แสนบาท/ราย
2.ทุนจดทะเบียน
- ผู้ประกอบธุรกิจสินเชื่อพิโกไฟแนนซ์ที่ประสงค์จะให้สินเชื่อแก่ประชาชนไม่เกิน 5 หมื่นบาท/ราย ต้องมีทุนจดทะเบียนชำระแล้ว หรือเงินลงหุ้นไม่น้อยกว่า 5 ล้านบาท
- ผู้ประกอบธุรกิจสินเชื่อพิโกไฟแนนซ์ที่ประสงค์จะให้สินเชื่อแก่ประชาชนไม่เกิน 1 แสนบาท/ราย ต้องมีทุนจดทะเบียนชำระแล้ว หรือเงินลงหุ้นไม่น้อยกว่า 10 ล้านบาท
ทั้งนี้ ผู้ที่ได้รับใบอนุญาตประกอบธุรกิจสินเชื่อพิโกไฟแนนซ์อยู่เดิม หากประสงค์จะให้สินเชื่อในวงเงินเกินกว่า 5 หมื่นบาท/ราย ต้องเพิ่มทุนจดทะเบียนชำระแล้ว หรือเงินลงหุ้นเป็นไม่น้อยกว่า 10 ล้านบาท เพื่อสะท้อนถึงความมั่นคงในการประกอบธุรกิจที่มีการให้สินเชื่อต่อรายในวงเงินที่สูงขึ้น
3.อัตราดอกเบี้ย รวมค่าปรับ ค่าบริการ และค่าธรรมเนียม
- วงเงินสินเชื่อ 5 หมื่นบาทแรก อาจเรียกเก็บได้ไม่เกิน 36% ต่อปี (Effective Rate)
- วงเงินสินเชื่อส่วนที่เกินกว่า 5 หมื่นบาท อาจเรียกเก็บได้ไม่เกิน 28% ต่อปี (Effective Rate)
ทั้งนี้ จากฐานข้อมูลโครงการลงทะเบียนเพื่อสวัสดิการแห่งรัฐปี 2560 กระทรวงการคลังประเมินว่าการขยายวงเงินสินเชื่อพิโกไฟแนนซ์ในครั้งนี้จะครอบคลุมการช่วยเหลือผู้ถือบัตรสวัสดิการแห่งรัฐที่มีหนี้นอกระบบได้เพิ่มขึ้นจากเดิม 79% เป็น 92%
อนึ่ง กระทรวงการคลังอยู่ระหว่างดำเนินการปรับปรุงประกาศกระทรวงการคลังและประกาศสำนักงานเศรษฐกิจการคลังที่เกี่ยวข้อง เพื่อกำหนดรายละเอียดเกี่ยวกับหลักเกณฑ์ วิธีการ และเงื่อนไขตามหลักการข้างต้น ซึ่งจะให้มีผลใช้บังคับโดยเร็วต่อไป และเมื่อประกาศต่างๆ มีผลใช้บังคับแล้ว ผู้ที่ได้รับใบอนุญาตประกอบธุรกิจสินเชื่อพิโกไฟแนนซ์รายเดิม หรือผู้ที่อยู่ระหว่างยื่นคำขออนุญาต และมีความประสงค์จะปรับวงเงินให้สินเชื่อสูงสุดเป็นจำนวน 1 แสนบาทสามารถแจ้งความประสงค์ขอปรับเพิ่มทุนจดทะเบียนได้โดยไม่มีกำหนดเวลาสิ้นสุด